Κολοκυθόσουπα με κάστανα και κνέντελ, από την Αυστρία
Μια πρωτότυπη εκδοχή της κολοκυθόσουπας, με κάστανα και κνέντελ - βραστά, «ζυμαρένια» κεφτεδάκια δηλαδή, που τα φτιάχνουν στην κεντρική και ανατολική Ευρώπη.
1 κιλό κολοκύθα (καθαρό βάρος), σε κυβάκια, 2 πράσα, μόνο το άσπρο μέρος, ψιλοκομμένα, χυμός από 1 πορτοκάλι, 100 ml ελαιόλαδο, 400 γρ. κάστανα (καθαρό βάρος), βρασμένα και καθαρισμένα, 700 γρ. ζωμός κότας ή νερό, αλάτι, φρεσκοτριμμένο πιπέρι, 1 ξερό κρεμμύδι, σε ψιλά καρέ, 1 κουτ. σούπας βούτυρο ή λάδι, 200 γρ. ψίχα ψωμιού, 200 ml φρέσκο γάλα, χλιαρό, 2 αυγά, ελαφρώς χτυπημένα, 150 γρ. λουκάνικο (με πράσο ή πορτοκάλι), χωρίς τη μεμβράνη, ψιλοκομμένο, τα φύλλα από 1/2 ματσάκι μαϊντανό, ψιλοκομμένα, 2 - 3 φρέσκα κρεμμυδάκια, ψιλοκομμένα, περίπου 1½ φλιτζ. τσαγιού αλεύρι για όλες τις χρήσεις, αλάτι, πιπέρι κατά βούληση
Για να ετοιμάσουμε την βελούδινη κολοκυθόσουπα με κάστανα και κνέντελ ζεσταίνουμε το λάδι σε μια κατσαρόλα σε χαμηλή φωτιά και σοτάρουμε τα πράσα και τα κυβάκια κολοκύθας, μέχρι να ροδίσουν ελαφρώς. Aλατοπιπερώνουμε. Ρίχνουμε το χυμό πορτοκαλιού και το ζωμό κότας και μαγειρεύουμε μέχρι να μαλακώσει η κολοκύθα, για περίπου 35 λεπτά. Στα τελευταία 10 λεπτά προσθέτουμε και τα κάστανα.Αποσύρουμε και πολτοποιούμε τη σούπα είτε στο μπλέντερ είτε μέσα στην κατσαρόλα με ένα ραβδομπλέντερ. Αν δεν είναι αρκετά πηχτή, τη βράζουμε λίγο ακόμα. Αν είναι πολύ πηχτή, την αραιώνουμε με λίγο νερό και βράζουμε για 1-2 λεπτά. Για πιο λείο αποτέλεσμα, τη σουρώνουμε από λεπτό σουρωτήρι.Παράλληλα, σε αντικολλητικό τηγάνι σοτάρουμε το ξερό κρεμμύδι στο βούτυρο μέχρι να μαλακώσει και αποσύρουμε από τη φωτιά.Σε ένα μπολ μουλιάζουμε το ψωμί στο γάλα και προσθέτουμε το σοταρισμένο κρεμμύδι και τα υπόλοιπα υλικά, εκτός από το αλεύρι, και ανακατεύουμε καλά. Προσθέτουμε σταδιακά το αλεύρι, ζυμώνοντας μέχρι να γίνει μια ζύμη που δεν θα κολλάει στα χέρια.Πλάθουμε μικρά κεφτεδάκια και τα βράζουμε σε κατσαρόλα με άφθονο νερό για 10-12 λεπτά, μέχρι να σφίξουν και να γίνουν.Σερβίρουμε την βελούδινη κολοκυθόσουπα με κάστανα και κνέντελ σε μπολ και βάζουμε όσα κνέντελ θέλουμε στη μερίδα μας.
Κάστανα,Κολοκύθα